CELEX: 31983R2822
Language: el
Date: 1983-10-06 00:00:00
Title: Κανονισμός (ΕΟΚ) αριθ. 2822/83 της Επιτροπής της 6ης Οκτωβρίου 1983 για την αναστολή της εκδόσεως αδειών εξαγωγής για τα απορρίμματα και τα θραύσματα αλουμινίου

Avis juridique important

|

31983R2822

Κανονισμός (ΕΟΚ) αριθ. 2822/83 της Επιτροπής της 6ης Οκτωβρίου 1983 για την αναστολή της εκδόσεως αδειών εξαγωγής για τα απορρίμματα και τα θραύσματα αλουμινίου  

Επίσημη Εφημερίδα αριθ. L 278 της 11/10/1983 σ. 0014 - 0014

***** ΚΑΝΟΝΙΣΜΟΣ (ΕΟΚ) αριθ. 2822/83 ΤΗΣ ΕΠΙΤΡΟΠΗΣ  της 6ης Οκτωβρίου 1983  για την αναστολή της εκδόσεως αδειών εξαγωγής για τα απορρίμματα και τα θραύσματα αλουμινίου  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2603/69 του Συμβουλίου της 20ής Δεκεμβρίου 1969 περί θεσπίσεως κοινού καθεστώτος που εφαρμόζεται στις εξαγωγές (1), όπως τροποποιήθηκε τελευταία από τον κανονισμό (ΕΟΚ) αριθ. 1934/82 (2), και ιδίως το άρθρο 6,  Μετά από διαβούλευση με τη συμβουλευτική επιτροπή που συστάθηκε βάσει του κανονισμού (ΕΟΚ) αριθ. 2603/69,  Εκτιμώντας:  ότι, με τον κανονισμό (ΕΟΚ) αριθ. 3440/82 του Συμβουλίου (3) για τις κοινοτικές εξαγωγές απορριμμάτων και θραυσμάτων αλουμινίου της διακρίσεως 76.01 Β του Κοινού Δασμολογίου, απαιτείται η προσκόμιση αδείας εξαγωγής που πρέπει να εκδίδεται από τις αρμόδιες αρχές των κρατών μελών· ότι αυτό το σύστημα επιτηρήσεως αντικαθιστά ποσόστωση στις εξαγωγές που ίσχυε μέχρι τις 31 Δεκεμβρίου 1980·  ότι κατά τη διάρκεια των έξι πρώτων μηνών του 1983 ο όγκος των κοινοτικών εξαγωγών απορριμμάτων και θραυσμάτων αλουμινίου ήταν σημαντικός (26 500 τόνοι), γεγονός το οποίο επιτρέπει την πρόβλεψη ότι στο τέλος του χρόνου οι εξαγωγές αυτές θα υπερβαίνουν κατά δέκα φορές περίπου την κοινοτική ποσόστωση που ίσχυε το 1980· ότι αυτή η εξαιρετικά γρήγορη αύξηση κινδυνεύει να οδηγήσει τελικά την κοινοτική αγορά απορριμμάτων αλουμινίου σε κρίση, λόγω ελλείψεως υλικού, σε μια εποχή που η παγκόσμια αγορά αντιμετωπίζει εντάσεις οφειλόμενες, μεταξύ άλλων, στις διαρθρωτικές αλλαγές που σημειώνονται στον τομέα της παραγωγής αλουμινίου· ότι, κατά συνέπεια, πρέπει να ληφθούν συντηρητικά μέτρα προκειμένου να επιβραδυνθεί η εξέλιξη των εξαγωγών των εν λόγω προϊόντων κατά την υπόλοιπη περίοδο εφαρμογής του προαναφερθέντος κανονισμού (ΕΟΚ) αριθ. 3440/82 εν αναμονή της εξετάσεως του καθεστώτος που θα καθορισθεί για το έτος 1984,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Η έκδοση αδειών εξαγωγής από τις αρμόδιες αρχές των κρατών μελών για τα απορρίμματα και θραύσματα αλουμινίου που υπάγονται στη διάκριση 76.01 Β του Κοινού Δασμολογίου αναστέλλεται μέχρι τις 31 Δεκεμβρίου 1983.  Άρθρο 2  Ο παρών κανονισμός αρχίζει να ισχύει την τρίτη ημέρα μετά από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 6 Οκτωβρίου 1983.  Για την Επιτροπή  Wilhelm HAFERKAMP  Αντιπρόεδρος  (1) ΕΕ αριθ. L 324 της 27. 12. 1969, σ. 25.  (2) ΕΕ αριθ. L 211 της 20. 7. 1982, σ. 1.  (3) ΕΕ αριθ. L 362 της 23. 12. 1982, σ. 5.